Regőczi István

Keresztút

Mindszenty József

bíboros hercegprímás atyánk

emlékére

Mű a Pázmány Péter Elektronikus Könyvtár (PPEK)

– a magyarnyelvű keresztény irodalom tárháza – állományában.

Bővebb felvilágosításért és a könyvtárral kapcsolatos legfrissebb hírekért

látogassa meg a http://www.ppek.hu internetes címet.

Impresszum

Szerző Regőczi István

Keresztút

Mindszenty József

bíboros hercegprímás atyánk emlékére

A keresztút szobrásza

Mária Zsuzsa de Fayköd

A kötet fotóit

Barnaföldi Gábor készítette

____________________

A könyv elektronikus változata

Ez a publikáció az azonos című könyv elektronikus változata. A könyv a Szent Gellért Kiadó és Nyomda gondozásában jelent meg az ISBN 963 9094 02 1 azonosítóval. Az elektronikus változat a könyv szerzője, Regőczi István engedélyével készült. A könyvet lelkipásztori célokra a Pázmány Péter Elektronikus Könyvtár szabályai szerint lehet használni. Minden más szerzői jog a szerző tulajdonában van.

A könyvben szereplő képek a Kútvölgyi Kápolna mögötti kis kerengőben felállított keresztútról készültek. A keresztút Mária Zsuzsa de Fayköd magyar művésznő munkája.

Tartalomjegyzék

Impresszum

Tartalomjegyzék

Előszó

Bevezető ima

I. állomás: Pilátus halálra ítéli Jézust

II. állomás: Jézus vállára veszi a keresztet

III. állomás: Jézus először esik el a kereszttel

IV. állomás: Jézus Édesanyjával találkozik

V. állomás: Cirenei Simon segít Jézusnak a keresztet hordozni

VI. állomás: Veronika kendőt nyújt Jézusnak

VII. állomás: Jézus másodszor esik el a kereszttel

VIII. állomás: Jézus találkozik a siránkozó asszonyokkal

IX. állomás: Jézus harmadszor esik el a kereszt súlya alatt

X. állomás: Jézust megfosztják ruháitól

XI. állomás: Jézust keresztre szegezik

XII. állomás: Jézus meghal a kereszten

XIII. állomás: Jézus testét leveszik a keresztről

XIV. állomás: Jézus testét sírba helyezik

Záró ima

Előszó

Minden hónap 23-án délben, a városligeti Vajdahunyad vára Jáki kápolnájában már jó két évtizede szentmisét tartok Pió atya boldoggá avatásáért, amelyre mindig szép számmal jönnek össze az ország egész területéről a Pió atyát tisztelő hívek.

Pió atya stigmatizálásának 50. évfordulóján áldotta meg San Giovanni Rotondóban annak a keresztútnak az alapkövét, amelyet az ő tiszteletére és emlékére kőből faragtak ki embernagyságú alakokkal. Az ötödik állomás Cirenei Simonjában Pió atyára ismerünk. Ez a keresztút csak halála után pár évvel készült el.

Elhatároztam, hogy Mindszenty József bíboros hercegprímás emlékére keresztutat készíttetek, amelyet akkor állítunk fel, amikor hazahozzák a hercegprímás földi maradványait. Ezt a keresztutat carrarai márványból faragtattam ki – amelyet belga jótevőink ajándékoztak –, Mária Zsuzsa de Fayköd Franciaországban élő magyar művésznővel.

Több mint tíz évig tartott, amíg elkészült a keresztút, mert sajnos nem volt sürgős, hiszen az 1980-as években még nem volt szabad a hazánk. Ám Istennek hála, 1991. május 3-án hazahozták Mariazellből bíboros atyánk épségben maradt testét.

Még aznap este felravatalozták az esztergomi bazilikában. Mi pedig ugyanazon időben szenteltük fel az ő emlékére a keresztutat, a Kútvölgyi Kápolna mögötti kis kerengőben. A szertartást dr. Szántó Konrád ferences történész végezte. Az ünnepségen részt vett a belga nagykövet is.

Ahogyan Pió atya élete is állandó szenvedés volt, így a mi vértanú bíboros hercegprímás atyánk élete is egyetlen nagy keresztút.

Bevezető ima

Mindenható Mennyei Atyánk, add, hogy Szent Fiad keresztútját végigjárva megelevenedjen előttünk Mindszenty József bíboros hercegprímás atyánk keresztútja, mert Ő valóban Krisztus Szíve szerinti papja volt a magyar népnek.

Kérjük a Fájdalmas Szűzanyát, a Magyarok Nagyasszonyát, hogy az Ő érzelmeivel szemléljük a keresztút állomásait, amely annyira hasonlít a magyarság tragédiájához.

A keresztút végzésének általánosan elterjedt módja:

Minden állomás előtt imádkozzuk:

– Imádunk téged Krisztus és áldunk téged,

– Mert szent kereszted által megváltottad a világot.

Az elmélkedés után elimádkozunk egy Miatyánk-ot és egy Üdvözlégy-et. Az alábbi könyörgést is hozzáfűzhetjük:

– Könyörülj rajtunk Uram!

– Könyörülj rajtunk és a tisztítótűzben szenvedő lelkeken!

I. állomás: Pilátus halálra ítéli Jézust

Az Úr Jézus Szentséges Szívét a fájdalmak gyötrelme járta át, amikor megkötözve, meggyalázva ott állt a római helytartó, Pilátus előtt, hallva a fellázított nép egetverő kiáltozását: Feszítsd meg Őt! – Ez a nép „hálája, köszönete” azért a sok jóért, amit értük tett.

Mindszenty József Magyarország bíboros hercegprímása is így állt megbilincselve bírái előtt, akik hamis vádakat koholva halálát kívánták. Az Úr Jézus hallgatott. Mindszenty bíboros nem védekezett. Most már Ő is igazán egy szeretett Mesterével: az igazságért szenvedett.

II. állomás: Jézus vállára veszi a keresztet

Már hozták is a nehéz, durván ácsolt fakeresztet, amelyet Jézus vállaira vesz. Ő vágyva vágyott a kereszt után, amely drága, szent vérével átitatva a megváltás fája lett.

Mindszenty bíboros atya átölelte az üdvösség fáját; a sok kínzatástól meggyötörve Ő is vágyódott, hogy Krisztussal népéért szenvedhessen, mert tudta, hogy a keresztben van reménységünk és győzelmünk.

III. állomás: Jézus először esik el a kereszttel

Jézust porba sújtja bűneink terhe, amely a keresztre nehezedik, amely főként az emberek kevélységéből fakad és ezért megaláztatásaival engesztel.

Amikor Mindszenty bíborost elhurcolták a nyilasok, egy szeminarista odaugrott, hogy besározott köpenyét letörölje. Ő odaszólt neki: „Hagyd el fiam, eleget fognak még rajtam taposni.” – Ő is vállalt minden megaláztatást népéért.

IV. állomás: Jézus Édesanyjával találkozik

A keresztút legdrámaibb pillanata volt, amikor a keresztet hordozó Krisztus találkozik fájdalmas, könnyező Édesanyjával. Szíveik most forrnak igazán eggyé, a szenvedés gyötrelmes tüzében.

Mindszenty bíboros atyának is az fájt legjobban, amikor megalázva, elítélve édesanyjával találkozik. Mint az Úr Jézusnak, úgy neki is ugyanúgy fájhattak szeretett édesanyja könnyei.

V. állomás: Cirenei Simon segít Jézusnak a keresztet hordozni

Cirenei Simont kényszerítik, hogy segítsen a keresztet hordozni. Simon előbb kényszerűségből vállalja, de aztán együttérez a szenvedő Krisztussal.

Mindszenty bíboros atyánk önként segít az Úr keresztjét hordozni, hiszen a megalázott magyarságban Krisztust és szenvedő embertestvéreit látja.

VI. állomás: Veronika kendőt nyújt Jézusnak

Veronika merészen utat törve a tömegben, Jézus elé borul. Letörli az Úr véres, könnyező arcát, amelynek vonásai csodálatos módon kirajzolódtak a kendőjén.

Mindszenty bíboros atyánk vérző, leköpdösött orcájának vonásai Krisztusért itatódnak a magyar egyházüldözés gyászos lapjaira, hogy emlékezzünk hősies tanúságtételére.

VII. állomás: Jézus másodszor esik el a kereszttel

A poroszlók durván, kacagva földre lökik a nehezen támolygó, keresztjét cipelő Krisztust, aki kínosan erőlködik, hogy feltápászkodjon.

Mindszenty József bíboros hercegprímásunk a durva ütések, rúgások következtében esik össze a kínzókamrában, de nem tudják megtörni; mindig újra és újra feltápászkodik.

VIII. állomás: Jézus találkozik a siránkozó asszonyokkal

Szenvedő Krisztusunknak fenséges megnyilatkozása, hogy a rajta szánakozókat Ő vigasztalja, de arra is rámutat, hogy mindennek a bűn az okozója; inkább sirassák maguk és gyermekeik bűneit.

Mindszenty bíboros atyánk – hirdetve az igét – hányszor rámutatott népének égbekiáltó bűneire! Bűnbánattal kell megsiratnunk vétkeinket; engesztelnünk és küzdenünk kell a bűn ellen.

IX. állomás: Jézus harmadszor esik el a kereszt súlya alatt

Az Úr Jézus már alig vánszorog. Összeroskadva arccal a földre zuhan, de szeretete mindennél erősebb és ez ad erőt ahhoz, hogy felvonszolja keresztjét a Golgotára.

Mindszenty bíboros atyánknak is csak a nagy szeretete népéért adott erőt, hogy újra, ismételten felállva vonszolja keresztjét a magyarság Golgotájára.

X. állomás: Jézust megfosztják ruháitól

Milyen kínos volt az Úr Jézusnak, hogy Édesanyja által szőtt köntösét, amely vérző sebeihez tapadt, letépték róla, ott kellett állnia megszégyenítve isteni fenségében, kiszolgáltatva csúfolódó ellenségeinek!

Mindszenty bíboros atyánkról az Andrássy úti kínzókamrában letépték ruháit, főpapi és emberi méltóságában porig alázva, ki volt szolgáltatva ellenségei csúfolódó megjegyzéseinek. Mindezt szótlanul viseli.

XI. állomás: Jézust keresztre szegezik

A szörnyű kalapácsütések, amelyek az Úr Jézus áldott kezét, lábát keresztre szegezik, szívében sajognak. Ő közben fohászkodik: „Atyám, bocsáss meg nekik, nem tudják mit cselekszenek.”

Mindszenty bíboros hercegprímás atyánk Szent Pállal elmondhatja: „Én pedig keresztre feszíttettem a világnak és a világ énnekem, hazámért, egyházamért, minden szenvedő, üldözött magyar testvéremért.”

XII. állomás: Jézus meghal a kereszten

Az Úr Jézus kitárt karokkal, mintha az egész világot magához ölelné, felemeltetik a kereszten. Három órán át tartó kínos haláltusában vérével permetezte a bűnös emberiséget, feloldozást adva – mint a jobb latornak –, minden bűnbánó embernek. A zsoltárossal fohászkodik: „Én Istenem, én Istenem, miért hagytál el engem?”

Végső testamentumként Édesanyját nekünk adja. „Szomjúhozom” – égő szomjúságát fejezi ki a lelkek után. Megbékélve sóhajt: „Atyám, kezedbe ajánlom lelkemet.” Végső szava már az Ő diadala: „Beteljesedett!”

Most teljesedett be a Szentírás mindent összefoglaló mondása: „Úgy szerette Isten a világot, hogy egyszülött Fiát feláldozta értünk.”

Hányszor hirdette ezt Mindszenty bíboros atyánk, aki nemegyszer felajánlotta életét népéért, vállalva minden áldozatot, meghurcoltatást, megaláztatást, vértanúi szenvedést! Szinte eggyé lett a szerető, szenvedő, keresztre feszítettel, aki legyőzve is győzött!

Nem volt sem szép, sem ékes,

a külsejére nézve nem volt vonzó.

Megvetett volt, utolsó az emberek között,

a fájdalmak férfia,

aki tudta, mi a szenvedés;

olyan, aki elől iszonyattal

eltakarjuk arcunkat,

megvetett, akit bizony

nem becsültünk sokra.

Bár a mi betegségeinket viselte,

és a mi fájdalmaink nehezedtek rá,

mégis Istentől megvertnek néztük,

olyannak, akire lesújtott az Isten,

és akit megalázott.

Igen, a mi bűneinkért szúrták át,

a mi gonoszságainkért törték össze,

a mi békességünkért érte utol

a büntetés,

az ő sebei szereztek nekünk gyógyulást.

(Izajás a Fájdalmak Férfiáról; Iz 53,3-5)

XIII. állomás: Jézus testét leveszik a keresztről

A Fájdalmak Anyja, az erős Asszony a kereszt tövében átszenvedte szent Fiának minden gyötrelmét; nem adatott meg neki, hogy legalább egy csepp vízzel enyhítse szent Fiának lázas szomjúságát. Most ott pihen ölében áldott méhének gyümölcse, Jézus. Könnyeivel mosogatja szörnyű sebeit, csókolgatja áldott, átvert Szívét, felajánlva Fiát a Mennyei Atyának, cserébe értünk, gyermekeiért, hiszen ott érdemelte ki, hogy minden kegyelem közvetítője legyen értünk.

Mindszenty bíboros atyánknak az volt nagy fájdalma, hogy kiszakítva édesanyja karjaiból viszik a börtönbe. Hosszú éveken át alig láthatta édesanyját, nem lehetett jelen annak halálos ágyánál, de még temetésén sem. Sőt, amikor száműzetésre kényszerítik, még édesanyjának sírkeresztjét sem csókolhatta meg búcsúzásként a magyar hazától.

Állt az Anya keservében

sírva a kereszt tövében,

melyen függött szent Fia,

kinek megtört s jajjal-tellett

lelkét kemény kardnak kellett

kínzón átjárnia.

Óh mily búsan, sújtva állt ott

amaz asszonyok-közt-áldott,

ki Téged szült, Egyszülött!

Mily nagy gyásza volt sírása,

mikor látta szent Fiát a

szívet tépő kínok között!

Van-e olyan szem, mely nem sírna

Krisztus anyjával, e kínra

hidegen pillantana?

aki könnyek nélkül nézze

hogy merül a szenvedésbe

fia mellett az anya?

(Stabat mater – részlet, Babits Mihály fordítása)

XIV. állomás: Jézus testét sírba helyezik

Mit élhetett át a Fájdalmak Anyja, amikor Fiát sírba helyezi! A betlehemi sziklabarlang jászolkájába is Ő helyezte, most pedig egy sötét, rideg sziklabarlang homályában kell Tőle búcsúznia, de szívének szeretete, mint egy örökmécses lobog a Szent sírnál, amelyet az a remény és hit táplál a szeretet tüzével, hogy Fia fel fog támadni.

Mindszenty József bíboros hercegprímás atyánk idegenben, elhagyatva, ki tudja milyen körülmények között szenderedett el az Úrban. Bölcs előrelátással a magyar vonatkozású Mária-kegyhelyen, Mariazellben helyezik ideiglenes nyugvóhelyre. A magyarság felszabadítása után hazahozzák épségben maradt testét az Esztergomi Bazilika sírboltjába. Boldoggá avatása lesz az Egyház dicsősége, a magyarság feltámadásának reménysége.

Záró ima

Mindenható, jóságos Mennyei Atyánk, hálát adunk Neked, hogy Szent Fiad szenvedésével, kereszthalálával visszaadtad nekünk az istengyermeki szabadságunkat, bizonyságot adva a Te végtelen irgalmadról, szeretetedről.

Jézusunk, hálát adunk önfeláldozó engedelmességedért, amellyel elégtételt adtál az emberiség bűneiért, önátadó szeretetedet bizonyítva.

Hálát adunk Fájdalmas Édesanyád minden szenvedéséért, könnyeiért.

Jóságos Mennyei Atyánk, hálát adunk Neked Mindszenty József bíboros hercegprímás atyánkért, aki – mint a magyarság utolsó hercegprímása és az ország első zászlósura – minden szenvedést, megaláztatást, börtönt, számkivetést vállalva áldozta életét a magyar Egyházért, hazáért, az emberi jogért, szabadságért. Alázattal kérünk, add, hogy őt minél előbb oltárainkon tisztelhessük, hogy közbenjárásáért esedezhessünk minden élő vagy meghalt magyar szenvedő testvéreinkért.

Table of Contents

Impresszum

Tartalomjegyzék

Előszó

Bevezető ima

I. állomás: Pilátus halálra ítéli Jézust

II. állomás: Jézus vállára veszi a keresztet

III. állomás: Jézus először esik el a kereszttel

IV. állomás: Jézus Édesanyjával találkozik

V. állomás: Cirenei Simon segít Jézusnak a keresztet hordozni

VI. állomás: Veronika kendőt nyújt Jézusnak

VII. állomás: Jézus másodszor esik el a kereszttel

VIII. állomás: Jézus találkozik a siránkozó asszonyokkal

IX. állomás: Jézus harmadszor esik el a kereszt súlya alatt

X. állomás: Jézust megfosztják ruháitól

XI. állomás: Jézust keresztre szegezik

XII. állomás: Jézus meghal a kereszten

XIII. állomás: Jézus testét leveszik a keresztről

XIV. állomás: Jézus testét sírba helyezik

Záró ima